Dokter waarsku teen erge griepseisoen wat voorlêArgieffoto Hou maar die sneesdoekies byderhand, want dokters waarsku teen ŉ erge griepseisoen wat voorlê. Volgens dr. Pete Vincent van die Netcare-reiskliniekgroep en Medicross Tokai- gesinsentrum vir mediese en tandheelkundige dienste het talle mense reeds dié siekte onder lede hoewel die griepseisoen nou eers in Suid-Afrika begin. “Die lande in die Noordelike Halfrond soos Amerika het ŉ relatief erge 2017-’18-griepseisoen gehad. Dit is gewoonlik ŉ aanduiding dat ons hier in Suid-Afrika ook ŉ erge griepseisoen in die komende wintermaande kan verwag,” het Vincent gesê. As in ag geneem word dat griepverwante komplikasies jaarliks tot sowat 6 000 tot 11 000 sterftes in Suid-Afrika lei en duisende ekonomies produktiewe ure verlore gaan weens dié siekte, kan aangevoer word dat elke griepseisoen “erg” is, voeg Vincent by. Hy meen almal wat hul gesinne dié griepseisoen, gewoonlik tussen April en Augustus, wil beskerm, moet ŉ griepinspuiting oorweeg. Gesondheidsowerhede, waaronder Suid-Afrika se nasionale instituut vir oordraagbare siektes (Nios), beskou die toepaslike entstof as die beste beskerming teen griep. “Vir diegene wat die risiko loop om potensieel ernstige komplikasies soos longontsteking op te doen, moet die inenting verpligtend wees.” Vincent raai grieplyers, veral sportmanne, sterk af om in dié tyd sport te beoefen of lang tydperke van strawwe fisieke aktiwiteit te ondergaan. “Die kombinasie van griep en oefening kan ernstige langtermyn-gesondheidsgevolge hê.” Kwesbare groepe vir die griepvirus sluit bejaardes, babas, jong kinders, swanger vroue en enige ander mense met ŉ swak immuunstelsel in. “Sulke mense moet dit ook ernstig oorweeg om ŉ longontsteking-inenting saam met die griepinspuiting te kry.” Die griepentstof word jaarliks volgens die Wêreldgesondheidsorganisasie (WGO) se virusstam-aanbevelings ontwikkel. “Die jaarlikse entstof vir die Suidelike Halfrond wat in Suid-Afrika beskikbaar is, verskaf gewoonlik beskerming teen die drie stamme van die griepvirus wat deur die WGO se navorsers geïdentifiseer is as die waarskynlikste om daardie seisoen voor te kom.” Volgens Vincent kom 50% van griepverwante sterftes voor onder bejaardes en 30% onder mense met MIV/vigs. “Ondanks alles wat ons op Facebook lees, is die griepinspuiting veilig en hoewel dit nie as algehele voorkoming teen die siekte dien nie, verskaf dit ŉ goeie mate van beskerming. Hierdie inenting beskerm wel jaarliks talle lewens en alle Suid-Afrikaners moet dit oorweeg.”